b'\n_START_ARTICLE_\nArnobi el vell\n_START_SECTION_\nDades biogr\xc3\xa0fiques\n_START_PARAGRAPH_\nA partir de l\'obra de  Jeroni d\'Estrid\xc3\xb3 sabem que Arnobi procedia de Num\xc3\xaddia i que, abans de la seva conversi\xc3\xb3 al cristianisme, s\'havia distingit com a ret\xc3\xb2ric a Sicca Veneria (actualment El Kef, Tun\xc3\xadsia), que aleshores era una ciutat amb una gran comunitat cristiana. La seva conversi\xc3\xb3 al cristianisme va ser deguda, en part, a un somni premonitori que va tenir. No obstant, Arnobi acostumava a escriure despectivament sobre el contingut dels somnis, cosa que ens d\xc3\xb3na una idea de l\'impacte que li devia causar aquella visi\xc3\xb3. Segons Jeroni, per desfer els dubtes del bisbe sobre la sinceritat de la seva conversi\xc3\xb3, va escriure cap a l\'any 303  un llibre apolog\xc3\xa8tic sobre el cristianisme._NEWLINE_Per la seva fama adquirida a Sicca, de vegades se l\'anomena "Arnobi de Sicca" i de vegades "Arnobi el vell" per tal de distingir-lo d\'un altre c\xc3\xa8lebre Arnobi que va viure al segle V. _NEWLINE_Sabem, tamb\xc3\xa9 per Jeroni d\'Estrid\xc3\xb3, que va tenir com a deixeble a Lactanci.\n_START_SECTION_\nObra\n_START_PARAGRAPH_\nA l\'obra en defensa de la fe cristiana que va escriure Arnobi, Jeroni l\'anomena Adversus Gentes, per\xc3\xb2 en realitat el seu t\xc3\xadtol \xc3\xa9s Adversus Nationes. Dels set llibres que constava aquesta obra, nom\xc3\xa9s n\'ha sobreviscut un manuscrit del segle IX._NEWLINE_En aquell temps l\'emperador Diocleci\xc3\xa0 (284-305) estava sotmetent la poblaci\xc3\xb3 cristiana a persecuci\xc3\xb3 basada en uns arguments que qualificaven aquesta religi\xc3\xb3 de maligna. Arnobi va voler refutar aquests arguments amb el seu llibre fent servir tota la seva tra\xc3\xa7a verbal. L\'opini\xc3\xb3 que tenen els historiadors moderns \xc3\xa9s que el llibre no va ser adulterat amb afegits del bisbe, com acostumaven a fer en aquell temps quan revisaven els escrits sobre cristianisme, i que \xc3\xa9s, en definitiva, l\'obra d\'un entusiasta nou convers. Sobre el seu estil s\'ha dit que \xc3\xa9s un \xc2\xabpracticant de l\'estil bast i directe dels africans\xc2\xbb, m\xc3\xa9s preocupat per la defensa de la fe cristiana que en mantenir una perfecta ortod\xc3\xb2xia en els seus postulats. S\'havia acusat a les persones que havien abandonat les creences en els antics d\xc3\xa9us de Roma per la nova fe cristiana, d\'haver portar la ira d\'aquells d\xc3\xa9us; per tant, ell sost\xc3\xa9 que aquells d\xc3\xa9us si que devien existir per\xc3\xb2 estarien subordinats al d\xc3\xa9u suprem cristi\xc3\xa0. Amb un cert gnosticisme afirma que l\'\xc3\xa0nima humana  no \xc3\xa9s obra de D\xc3\xa9u, sin\xc3\xb3 d\'un \xc3\xa9sser intermedi i que no \xc3\xa9s immortal per natura, sin\xc3\xb3 capa\xc3\xa7 d\'incorporar la immortalitat en la seva ess\xc3\xa8ncia com una gr\xc3\xa0cia atorgada per D\xc3\xa9u. Arnobi no cita noms quan parla dels adversaris pagans, alguns semblen retratats per descriure un prototip de persona que queda en mal lloc comparat amb la rectitud dels qui defensen el monoteisme  i la fe cristiana, aquests darrers s\xc3\xb3n per a ell deus princeps, deus summus ("els pr\xc3\xadnceps del d\xc3\xa9u suprem"). Per defensar la divinitat de Jes\xc3\xbas, basa el seu raonament en la rapidesa amb qu\xc3\xa8 s\'havia escampat la nova fe i en com havia influ\xc3\xaft en els b\xc3\xa0rbars i la seva acceptaci\xc3\xb3 pels millors fil\xc3\xb2sofs. Ell diu que la fe cristiana encaixa amb les teories de Plat\xc3\xb3. Arnobi justifica el rebuig a la idolatria pagana per estar plena de contradiccions i per defensar la immoralitat. Per demostrar aix\xc3\xb2, des del llibre III fins al V fa un recull d\'informaci\xc3\xb3 a partir de fonts fiables, com ara Cornelius Labeo, on narra els ritus i costums dels romans relacionats amb la seva religi\xc3\xb3, que finalment ridiculitza. Per aix\xc3\xb2 Arnobi ha estat reconegut com a font d\'estudi per als historiadors interessats en el coneixement de l\'antiga religi\xc3\xb3 romana._NEWLINE_A Par\xc3\xads es guarda un manuscrit del segle IX del Adversus nationes i una c\xc3\xb2pia a Brussel\xc2\xb7les. El manuscrit franc\xc3\xa8s tamb\xc3\xa9 cont\xc3\xa9 una obra de Marc Minuci F\xc3\xa8lix titulada Octavius.'